Komisijos direktyva 2004/4/EB
2004 m. sausio 15 d.
iš dalies keičianti Direktyvą 96/3/EB, leidžiančią nukrypti nuo tam tikrų Tarybos direktyvos 93/43/EEB dėl maisto produktų higienos nuostatų dėl skystų piltinių aliejų ir riebalų vežimo jūra
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. birželio 14 d. Tarybos direktyvą 93/43/EEB dėl maisto produktų higienos [1], ypač į jos 3 straipsnio 3 dalį,
kadangi:
(1) Siekiant atsižvelgti į mokslo pažangą, būtina iš dalies pakeisti 1996 m. sausio 26 d. Komisijos direktyvą 96/3/EB, leidžiančią nukrypti nuo tam tikrų Tarybos direktyvos 93/43/EEB dėl maisto produktų higienos nuostatų dėl skystų piltinių aliejų ir riebalų vežimo jūra [2],
(2) Remiantis Maisto produktų mokslinio komiteto atliktais įvertinimais ir, visų pirma, jo 1996 m. rugsėjo 20 d. nuomone su 1997 m. birželio 12 d. padarytais pakeitimais (107-asis plenarinis posėdis), ir 2003 m. balandžio 4 d. pataisyta nuomone apie galimą riziką žmonių sveikatai dėl aliejų ir riebalų vežimo laivų talpyklose, skirtose medžiagoms, numatytoms kaip leistini ankstesni kroviniai, būtina iš dalies pakeisti leistinų ankstesnių krovinių sąrašą, nustatytą Direktyvos 96/3/EB priede.
(3) Turima informacija apie cikloheksanolį, 2,3-butandiolį, izobutanolį ir nonaną buvo nepakankama arba turėjo būti papildomai patikslinta, norint moksliškai pagrįstai įvertinti toksikologines savybes, todėl Maisto produktų mokslinis komitetas negalėjo padaryti reikiamų įvertinimų. Maisto produktų mokslinis komitetas mano, kad šios medžiagos yra leistinos kaip ankstesni kroviniai, todėl turėtų būti pašalintos iš leistinų ankstesnių krovinių sąrašo.
(4) Atsižvelgdamas į turimus duomenis apie riebalų rūgščių metilesterius (lauratą, palmitatą, stearatą, oleatą), acto rūgšties anhidridą, amonio polifosfatą, propileno tetramerą, propilo alkoholį, natrio silikatą, Maisto produktų mokslinis komitetas juos įvertino kaip leistinus būti ankstesniais kroviniais. Taigi šios medžiagos turėtų būti pridėtos prie leistinų ankstesnių krovinių sąrašo.
(5) Turimos informacijos apie izodekanolį, izononanolį, izooktanolį, montano vašką, parafiną ir baltąsias alyvas nepakako išsamiam įvertinimui. Tačiau, laikantis Maisto produktų mokslinio komiteto nuomonės, šios medžiagos galėtų būti laikinai leidžiamos kaip ankstesni kroviniai, atsižvelgiant į mažai tikėtiną jų genotoksinį poveikį, jų lengvą pašalinimą talpyklų plovimo būdu, labai mažus likučius dėl šių veiksnių ir jų tikėtiną praskiedimą.
(6) Šios laikinai leistinos medžiagos turėtų būti iš naujo įvertintos, atsižvelgiant į naujus mokslo duomenis, o priedas per tam tikrą laiko tarpą atitinkamai pataisytas. Minėtam įvertinimui reikalingus duomenis visų pirma turėtų pateikti atitinkami maisto produktų sektoriaus ūkio subjektai.
(7) Šioje direktyvoje numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 96/3/EB priedas pakeičiamas šios direktyvos priedu.
2 straipsnis
Medžiagos: izodekanolis, izononanolis, izooktanolis, montano vaškas, parafinas ir baltosios alyvos turi būti iš naujo įvertintos, atsižvelgiant į naujus mokslinius duomenis, o priedas atitinkamai pataisytas iki 2006 m. gruodžio 31 d.
3 straipsnis
Valstybės narės priima įstatymus ir kitus teisės aktus, būtinus, kurie, įsigalioję iki 2004 m. birželio 1 d., įgyvendina šią direktyvą. Apie tai jos nedelsdamos praneša Komisijai.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
4 straipsnis
Ši direktyva įsigalioja dvidešimtą dieną nuo jos paskelbimo Europos Sąjungos oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 2004 m. sausio 15 d.